P r e d k l a d a c i a    s p r á v a

Na pozvanie predsedu vlády Slovenskej republiky Mikuláša Dzurindu sa v dňoch 11.–12. marca 2005 uskutočnila oficiálna návšteva predsedu vlády Chorvátskej republiky Iva Sanadera v Slovenskej republike, ktorá bola recipročnou návštevou predsedu vlády Slovenskej  republiky Mikuláš Dzurindu v Chorvátsku dňa 15. v septembra 2004. 

	Predseda vlády Chorvátskej republiky Ivo Sanader, okrem plenárneho rokovania s predsedom vlády SR Mikulášom Dzurindom, bol prijatý u predsedu NR SR Pavla Hrušovského a prezidenta SR Ivana Gašparoviča. V priebehu návštevy bola pozitívne zhodnotená úroveň bilaterálnej spolupráce a definované priority jej ďalšieho rozvoja. Partneri venovali zvýšenú pozornosť problematike ekonomickej spolupráce. V multilaterálnej oblasti prerokovali predovšetkým otázky podpory a pomoci Slovenska pri napĺňaní integračných snáh Chorvátska vo vzťahu k EÚ a NATO s dôrazom na záujem Chorvátska o urýchlené začatie prístupových rozhovorov s EÚ.